
Különböző hőmérsékleten kezelt zeolitok regenerációs ciklusainak vizsgálata

Kulcsszavak: természetes zeolit; adszorpció; szén-dioxid; regeneráció
A fosszilis és az alternatív anyagok termikus hasznosítása során keletkezett gáztermékek nagy mennyiségben tartalmaznak szennyezőket. Az alternatív alapanyagok, mint a biomassza pirolízise, gázosítása során a gáztermék az alapanyagtól függően számos komponenst (CO2, H2S, könnyebb szénhidrogének, HCl, NH3) tartalmazhat a szintézisgáz (H2, CO) mellett, melyek eltávolítása szükséges a további felhasználásuk miatt. Annak érdekében, hogy a gáztermék további eljárásokban felhasználható legyen, tisztaságát tekintve számos elvárásnak kell megfelelnie. A keletkezett gáztermék komponenseit vizsgálva a szén-dioxid eltávolítása kulcsfontosságú, mivel a környezetre negatív hatással rendelkezik, emellett egyes eljárásokban, pl. Fischer-Tropsch katalizátorméreg. A főbb tisztítási eljárások közül az abszorpciót és az adszorpciót fontos megemlíteni. Előbbinél a leggyakoribb módszer a különböző aminokat (pl. MEA, DEA) alkalmazó eljárás vagy a lúgos mosás. Az adszorpciót tekintve különböző fém-oxidokat, aktív szenet, zeolitokat alkalmaznak, melyek nagy BET felülettel és pórustérfogattal rendelkeznek.
A TDK munkám folyamán modellelegyből, különböző hőmérsékleten kezelt természetes zeolit, jelen esetben klinoptilolit, regenerációs ciklusait vizsgáltam, a szén-dioxid koncentrációjának változását nyomon követve. 



